ກອງປະຊຸມຄົບຄະນະຄັ້ງທີ 3 ຂອງກອງປະຊຸມໃຫຍ່ຄັ້ງທຳອິດຂອງສະພາຜູ້ແທນປະຊາຊົນແຫ່ງຊາດຈີນຊຸດທີ 13 ໄດ້ຈັດຂຶ້ນຢູ່ຫໍສະພາປະຊາຊົນແຫ່ງຊາດຈີນໃນຕອນບ່າຍວັນທີ 11 ມີນານີ້, ກອງປະຊຸມໄດ້ລົງຄະແນນສຽງແລະຜ່ານການຮັບຮອງ "ລັດຖະທຳມະນູນສະບັບດັດແກ້ຂອງສາທາລະນະລັດປະຊາຊົນຈີນ" ແລະໄດ້ຮັບຟັງທ່ານປະທານຈ່າງເຕີຈ່ຽງ ຜ່ານບົດລາຍງານວຽກງານສະພາປະຊາຊົນແຫ່ງຊາດຈີນຂອງຄະນະປະຈຳສະພາປະຊາຊົນແຫ່ງຊາດຈີນຊຸດທີ 12.
ທ່ານສີຈິ້ນຜິງ, ທ່ານຫຼີເຄີ້ສຽງ, ທ່ານລີ້ຈ້ານຊູ່, ທ່ານວ່າງຢາງ, ທ່ານວາງຮູ້ນິງ, ທ່ານຈ້າວເລີ້ຈີ້, ທ່ານຮັນເຈິ້ງແລະທ່ານອື່ນໆໄດ້ເຂົ້າຮ່ວມກອງປະຊຸມ.
ຕາມຂໍ້ກຳນົດລົງຄະແນນສຽງຂອງກອງປະຊຸມໃຫຍ່ຄັ້ງທຳອິດຂອງສະພາຜູ້ແທນປະຊາຊົນແຫ່ງຊາດຈີນຊຸດທີ 13, ການລົງຄະແນນສຽງຮ່າງລັດຖະທຳມະນູນສະບັບດັດແກ້ຂອງສາທາລະນະລັດປະຊາຊົນຈີນໃຊ້ວິທີປ່ອນບັດທີ່ແບບຈົດຊື່. ໂດຍຜ່ານການປ່ອນບັດແລະຄິດໄລ່ ເປັນເວລາ 40 ນາທີ, ພະນັກງານໄດ້ເປີດເຜີຍຜົນການລົງຄະແນນສຽງດ້ວຍບັດເຫັນດີ 2925 ບັດ, ບັດຄັດຄ້ານ 2 ບັດແລະບໍ່ລົງຄະແນນ 3 ບັດ.
ຄະນະປະທານຂອງກອງປະຊຸມໃຫຍ່ຄັ້ງທຳອິດຂອງສະພາຜູ້ແທນປະຊາຊົນແຫ່ງຊາດຈີນຊຸດທີ 13 ໄດ້ປະກາດໃນວັນທີ 11 ມີນານີ້ວ່າ, ລັດຖະທຳມະນູນສະບັບດັດແກ້ຂອງສປຈີນເລີ່ມປະຕິບັດຢ່າງເປັນທາງການ.
ໂດຍໄດ້ຮັບການມອບສິດຂອງຄະນະປະຈຳສະພາປະຊາຊົນແຫ່ງຊາດຈີນຊຸດທີ 12, ທ່ານຈ່າງເຕີຈ່ຽງ ໄດ້ຜ່ານບົດລາຍງານວຽກງານຕໍ່ສະພາປະຊາຊົນແຫ່ງຊາດຈີນ. ທ່ານກ່າວວ່າ, ໃນ 5 ປີຜ່ານມາ, ແມ່ນ 5 ປີທີ່ບໍ່ທຳມະດາໃນຂະບວນການພັດທະນາພັກແລະປະເທດຂອງພວກເຮົາ. ພາຍໃຕ້ການນຳພາຂອງສູນກາງພັກກອມມູນິດຈີນທີ່ຖືສະຫາຍສີຈິ້ນຜິງເປັນແກນກາງ, ຄະນະປະຈຳສະພາປະຊາຊົນທົ່ວປະເທດຈີນຊຸດທີ 12 ໄດ້ປະຕິບັດນ້ຳໃຈຂອງກອງປະຊຸມໃຫຍ່ຜູ້ແທນທົ່ວປະເທດຂອງພັກກອມມູນິດຈີນຄັ້ງທີ 18 ແລະຄັ້ງທີ 19 ຢ່າງຮອບດ້ານ, ລົງເລິກຮ່ຳຮຽນແລະປະຕິບັດຕາມແນວຄິດສີຈິ້ນຜິງກ່ຽວກັບສັງຄົມນິຍົມທີ່ມີສີສັນພິເສດຂອງຈີນໃນຍຸກໃໝ່, ຍຶດໝັ້ນການນຳພາຂອງພັກກອມມູນິດຈີນ, ຍຶດໝັ້ນປະຊາຊົນເປັນເຈົ້າບ້ານຄອງເມືອງ, ແລະຍຶດໝັ້ນການປົກຄອງປະເທດຕາມກົດໝາຍເປັນເອກະພາບກັນ, ຍຶດໝັ້ນອິດທິພົນແລະຖານະແກນກາງຂອງທ່ານສີຈິ້ນຜິງ, ຍຶດໝັ້ນອິດທິພົນແລະການນຳພາແບບໂຮມສູນເປັນເອກະພາບກັນຂອງສູນກາງພັກທີ່ຖືສະຫາຍສີຈິ້ນຜິງເປັນແກນກາງ, ປະຕິບັດໜ້າທີ່ຮັບຜິດຊອບທີ່ລັດຖະທຳມະນູນທີ່ມອບໃຫ້ຕົນເອງຢ່າງຕັ້ງໜ້າ, ສ້າງສະພາບໃໝ່ໃນການເຮັດວຽກຂອງສະພາປະຊາຊົນແຫ່ງຊາດຈີນຢ່າງຮອບດ້ານ, ການປະດິດສ້າງໃໝ່ດ້ານທິດສະດີແລະພຶດຕິກຳຂອງລະບອບກອງປະຊຸມໃຫຍ່ຜູ້ແທນປະຊາຊົນໄດ້ຮັບຜົນງານຢ່າງໃຫຍ່ຫຼວງ, ການກໍ່ສ້າງປະຊາທິປະໄຕແລະການປົກຄອງດ້ວຍກົດໝາຍຂອງສັງຄົມນິຍົມໄດ້ກ້າວບາດກ້າວທີ່ສຳຄັນ.